《和江文通杂拟诗三十首 其十五 卢中郎》
清代·弘历

伯牙及钟期，交因丝桐器。何事咸博辈，结绶期致位。

猥蒙厕群咸，常羞非其匹。绥彼狐白裘，其皮信非一。

逢荣固不期，遇厄遑有恤。顾惭鸿腹背，损益何得失。

负担本州役，四境幸宁谧。未增晋阳垒，讵抑秦兵出。

邈哉千里涂，不骋驽蹇质。终当谢荣华，蓬茅守萧瑟。

赫赫虽无名，悠悠亦多逸。颐志潜山泽，鍊玉餐琼实。